În cursul zilei de marți, 5 martie, pompierii sălăjeni au fost solicitați să intervină pentru stingerea a șapte incendii de vegetație, care au afectat aproximativ 55 de hectare de teren, în localitățile Hida, Buciumi, Derșida, Aghireș, Rona, Dolheni și Fildu de Sus. În sprijin, au intervenit Serviciile Voluntare pentru Situații de Urgență ale comunelor Hida, Meseșenii de Jos, Ileanda și Fildu de Jos. Pe fondul creşterii semnificative, în ultima perioadă, a numărului incendiilor de vegetație produse ca urmare a utilizării focului deschis pentru igienizarea terenurilor, fără respectarea măsurilor obligatorii de apărare împotriva incendiilor, care pot afecta construcţiile, fondul forestier sau principalele căi de transport aflate în vecinătate, pompierii atrag din nou atenția populației că nerespectarea legislației privind interzicerea arderii miriştilor, litierelor pădurii, stufului, tufărişurilor sau vegetaţiei ierboase constituie contravenţie şi se sancţionează cu amendă de la 7.500 lei la 15.000 lei, pentru persoane fizice şi de la 50.000 lei la 100.000 lei pentru persoanele juridice.